La Kristnaska Viro. Ilustraĵo de Thomas Nast el la usona revuo, *Harper's Weekly*, 1881.
Granda pupo kiu havas aspekton de la Kristnaska Viro.
La moderna prezento de Paĉjo Kristnasko ofte prezentas lin aŭskultantan la kristnaskofestajn dezirojn de junaj infanoj.
1914 Santa Claus.jpgPatro Kristnasko, japana versio de 1914 
**Kristnaska Viro**, **Paĉjo Kristnasko** aŭ **Kristnaska Paĉjo** estas traduko de diverslingvaj versioj de fikcia kristnaska donacoportanto, kies fonto origine estas la figuro de Avo Frosto aŭ Sankta Nikolao. ***Santa Claus*** ([sent(e)KL(O)Z], estas nordamerika angligo de la nederlanda "Sinterklaas", kiu laŭvice estas formo de "Sankta Nikolao". "Paĉjo Kristnasko" estas esperantigo de la brita angla ***Father Christmas*** [fad(a) KRISmes].

Aliaj lingvoj
-------------

* france *Père Noël* aŭ *Papa Noël*
* germane *Weihnachtsmann* [VAJnaĥtsman]
* portugale *Pai Natal*, *Papai Noel* (en Brazilo)
* hungare *Mikulás (Nikolao)*
* itale *Babbo Natale*
* rumane *Moş Crăciun*
* estone *Jõuluvana*
* greke *Άγιος Βασίλης (Áyios Vasílis)*
* finne *Joulupukki*
* svede *Jultomten*
* litove *Kalėdų Senelis* ("Kristnaska Maljunulo").

Fikcio
------

Laŭ fikciaj kristnaskaj libroj, kantoj kaj filmoj, La Kristnaska Viro estas maljuna dikulo kun longa, blanka barbo, kiu portas ruĝan kaj blankan kostumon, stiras flugantan sledon kiu estas tirata de boacoj kaj liveras donacojn dum Kristnaska antaŭnokto. Li loĝas en la Norda Poluso kun sia edzino, Sinjorino Claus. Tie li havas grandan fabrikon de ludiloj, kie laboras multaj elfoj tra la jaro. En la antaŭnokto de Kristnasko li liveras la donacojn per sia fluganta sledo. Li eniras domojn ne tra la pordego, sed tra la kamentubo. Li ne nur liveras la donacojn, sed ankaŭ enmetis dolĉaĵojn kaj ludiletojn en la ŝtrumpojn pendigitajn apud la kameno. (Tiu lasta kutimo devenas de la historia Sankta Nikolao). Li ofte ridas. La Kristnaska Viro estas ĉioscia: li scias ĉu vi estas bona aŭ malbona dum la jaro kaj havas grandan liston de infanoj kaj ilia boneco. Li ofte revizias kaj kontrolas la liston. Se vi estas malbona dum la jaro, li donacos al vi bulon de karbo, ne ludilon.

La nomoj de la flugantaj boacoj de Santa Claus estas: *Dasher*, *Dancer*, *Prancer*, *Vixen*, *Comet*, *Cupid*, *Donder* kaj *Blitzen*. Je 1964, li akiris novan boacon, *Rudolph*, kies nazo estas ruĝa kaj lumas (por gvidi la sledon tra la nebulo).

En la menso de multaj infanoj en Usono, Kristnasko ne estas festo de Kristo, sed la festo de *Santa Claus*. En la menso de multaj plenaĝuloj, *Santa Claus* estas simbolo de la bedaŭrinda komercigado de la sankta tago de Kristnasko.

Nur en 20-a jarcento *Santa Claus* iĝis populara per propagando de *The Coca-Cola Company*, kiu produktas Kokakolaon. Tiu firmao faris propagandan kampanjon kun figuro de la Kristnaska Viro, kiu uzis la kolorojn de la kompanio, kaj tio forte popularigis la figuron, ne nur en Usono sed ankaŭ en aliaj partoj de la mondo influitaj de usona kulturo.

Vidu ankaŭ
----------

* Avo Frosto, sovetunia inventaĵo de donacoportanto venanta la 31-an de decembro sen aludo al kristanismo
* Sankta Nikolao
* Le Père Noël est une ordure (filmo) (Paĉjo Kristnasko estas fiulo)
* The Polar Express (filmo) (La Polusa Ekspreso)
* Chys Khan [prononco "Kiŝ Kan"], jakuta "Ĥano de la Vintro", nekristana mita figuro iom simila al la koncepto de Paĉjo Kristnasko
* Rovaniemi (Rezidejo de Paĉjo Kristnasko apud la polusa cirklo)
* Tri reĝoj. Kristnaskaj donacoportantoj en multaj hispanparolantaj landoj.

Eksteraj ligiloj
----------------

* Kristnaska Viro en la Vikimedia Komunejo (Multrimedaj datumoj)
* Kategorio Kristnaska Viro en la Vikimedia Komunejo (Multrimedaj datumoj)

* Skribu al la Kristnaska Viro en Esperanto. Arkivigite je 2013-12-03 per la retarkivo Wayback Machine
* *NORAD* sekvas la vojaĝon de la Kristnaska Viro Retejo havebla angle, ĉine, france, germane, hispane, itale, japane kaj portugale.
* Verda brita Paĉjo Kristnasko Artikolo de la BBC, diras ke la brita Paĉjo Kristnasko devas havi verdajn, kaj ne ruĝajn, vestojn (angle).


|  |  |
| --- | --- |
| Bibliotekoj | * PeEnEo: 6789
* GND: 4322773-9
* LCCN: no2015039717
* VIAF: 315189402
* SUDOC: 028165594
* BNF: 12005470x
* MBA: 7d0c3f46-3202-42a2-9222-6b42d1ff796c
* NDL: 001123057
* NKC: jo2016908772
 |